Bodoči učenki 9. razreda sva se letos poleti udeležili Grossmannovega festivala fantastičnega filma in vina, kjer sva si ogledali nekaj celovečernih in kratkih filmov. Navdušil naju je kratki francoski film z naslovom Dan, ko je mama postala pošast. Film govori o ženski, ki se je po želvinem ugrizu spremenila v želvo. Zanimiv nama je bil tudi animirani slovenski film Celica, ki sporoča o napaki družbe, ki ne sprejema drugačnih. Celica je bil letošnji zmagovalni film, in sicer je prejel nagrado Melies d'argent za najboljši evropski fantastični kratki film.

S pomočjo učiteljice Katje sva intervjuvali slovenskega režiserja Vasja Rovšnika, ki prihaja iz Gornje Radgone in je stari znanec festivala. Vasja nama je veliko povedal o filmski industriji in kako je sam vstopil vanjo. Kljub družini in delu mu je uspelo posneti njegov četrti celovečerni film Oto. Film so snemali dve leti in pol. Za igralce je izbral domačine in znane slovenske igralce. Film je komedija, zato ni bil v tekmovalnem programu, imenovanem Hudi maček. Film Oto govori o fantu s posebnimi potrebami, ki je vedno pripravljen pomagati drugim za majhen denar. Njegova največja želja pa je, da bi si kupil tovornjak. Na skrivaj mu je všeč dekle, ki ima težave z možem. Otu se življenje obrne na glavo, ko najde izgubljeno sliko svetovno znanega umetnika, ki je vredna celo premoženje. Zgodba je poučna in prikaže tudi temne plati življenja. Meniva, da je sporočilo filma: Delaj dobro in dobro se ti bo povrnilo. Vasja je opravil odlično delo kot režiser, pri sami izvedbi filma pa je nastopil tudi v vlogi scenarista, snemalca in montažerja.

Na festivalu so se dogajali različni dogodki. Poleg filmov smo se lahko udeležili različnih degustacij vin, tržnic, galerij, delavnic in tradicionalnih projektov, kot je Zombie Walk. Vzdušje je bilo pestro in grozljivo. Spoznali sva še nekaj tujih ustvarjalcev in njihovih del, sami pa smo lahko ponosni, saj so tudi slovenski umetniki osvojili nekaj nagrad. Poročilo bi zaključili z mislijo Vasje Rovšnika, ki nama je povedal, da moramo vedno slediti svojim sanjam in da nikoli ni prepozno začeti nekaj novega.

Neja Štampar, 9. b in Eva Nemec, 9. c